《盘谷八咏 其一 鸡山晓色》
明代·刘璟

何年天星下，化此金鸡峰。峨冠耸危石，翠羽森长松。

旋如展翎耸，峙如决雌雄。初瞰接曙色，姿味多奇踪。

虽无司晨唱，晦明若先容。谁将翚飞搆，来此披蒙茸。

临窗契玄理，晤言怀宋宗。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。